દચાઉ પહોંચતાં ટ્રેઇનને સાત દિવસ લાગ્યા. રોસનરના ડબ્બામાંના અડધા લોકો તો ત્યાં સુધીમાં મોતને ભેટી ચૂક્યા હતા! છેલ્લે જ્યારે ટ્રેન ઊભી રહી અને દરવાજો ખોલવામાં આવ્યો, ત્યારે સૌથી પહેલો તો એક મૃતદેહ જ બહાર સરકી પડ્યો! તેની પાછળ ઊતરેલો ઓલેક, બરફમાં ઊભો રહીને ડબ્બાની નીચે પડેલા બરફના એક ટૂકડાને ઊંચકીને અકરાંતિયાની માફક ચૂસવા લાગ્યો. ૧૯૪૫ના જાન્યુઆરીમાં યુરોપમાં મુસાફરીની આ દુર્દશા હતી!